b'\n_START_ARTICLE_\nUngdomshuset\n_START_SECTION_\nAktiviteter\n_START_PARAGRAPH_\nHuset var anarkistisk brugerstyret og derfor uden nogen formel ledelse. N\xc3\xa5r man skulle tage f\xc3\xa6lles beslutninger i huset, benyttede man sig af direkte demokrati. Alle afg\xc3\xb8relser blev alts\xc3\xa5 truffet i f\xc3\xa6llesskab ved konsensus blandt husets brugere p\xc3\xa5 de s\xc3\xa5kaldte mandagsm\xc3\xb8der, der blev afholdt hver mandag. Alt arbejde i huset foregik ul\xc3\xb8nnet og frivilligt af husets brugere._NEWLINE_Ungdomshusets aktiviteter var is\xc3\xa6r centreret omkring afholdelsen af koncerter. De rettede sig prim\xc3\xa6rt mod den musikalske undergrund i Danmark og udlandet, men til tider lagde huset plads til kendte, etablerede navne. Igennem tiden har nu kendte kunstnere som Bj\xc3\xb6rk med The Sugarcubes ,Einst\xc3\xbcrzende Neubauten, Nick Cave og D-A-D pr\xc3\xb8vet kr\xc3\xa6fter der, f\xc3\xb8r deres karrierer tog fart. Koncerterne i huset var p\xc3\xa5 ikke-kommerciel basis._NEWLINE_Den autonome del af Ungdomshusets brugere har efter de blev truet med rydning af huset ofte v\xc3\xa6ret sat i forbindelse med vold og h\xc3\xa6rv\xc3\xa6rk under afholdelse af demonstrationer og events. Blandt andet i R\xc3\xb8dovre den 26. november 2006, hvor nogle demonstranter br\xc3\xb8d ind til Faderhusets b\xc3\xb8rnegudstjeneste. Ved den lejlighed blev en person tilknyttet Faderhuset udsat for vold og Faderhusets ejendom blev udsat for h\xc3\xa6rv\xc3\xa6rk, hvilket f\xc3\xb8rte til 90 anholdelser. Fra demonstrationen findes en film, hvor betjente ses sl\xc3\xa5 med knipler mod siddende demonstranter, der modsatte sig anholdelse. De Radikale og SF har kr\xc3\xa6vet, at justitsminister Lene Espersen skal freml\xc3\xa6gge en redeg\xc3\xb8relse for, om disse handlinger er rimelige eller berettigede. Ungdomshusets brugere har ogs\xc3\xa5 m\xc3\xb8dt en del kritik for, at de i tiden op til rydningen forskansede sig i huset, der delvist blev omdannet til en f\xc3\xa6stning med lagre af kasteskyts, sten, molotovcocktails osv. som en del af brugernes fors\xc3\xb8g p\xc3\xa5 at forsvare sig mod en med magt gennemf\xc3\xb8rt uds\xc3\xa6tning.\n_START_SECTION_\nFolkets Hus\n_START_PARAGRAPH_\nBygningen blev indviet 12. november 1897 som Folkets Hus. Stedet var den spirende arbejderbev\xc3\xa6gelses fjerde forsamlingshus i K\xc3\xb8benhavn og lagde bl.a. hus til den anden internationale kvindekonference d. 26. august 1910, hvor de deltagende 130 kvinder fra 16 lande, heriblandt Rosa Luxemburg,  bl.a. startede traditionen med Kvindernes internationale kampdag, ganske som ogs\xc3\xa5 Kvindeligt Arbejderforbund blev stiftet i huset. Adskillige demonstrationer og m\xc3\xb8der mod arbejdsl\xc3\xb8sheden er i tidens l\xc3\xb8b udg\xc3\xa5et fra huset; f.eks. Stormen p\xc3\xa5 B\xc3\xb8rsen i 1918, der blev arrangeret af syndikalister og er blevet fremh\xc3\xa6vet af nutidens autonome som en vellykket aktion._NEWLINE_Gennem 1950\'erne var det fortsat hovedsageligt arbejderbev\xc3\xa6gelsens afdelinger, foreninger og forbund, der lejede sig ind i huset, selv om alskens andre forskellige aktiviteter ogs\xc3\xa5 foregik i huset \xe2\x80\x93 bl.a. boksest\xc3\xa6vner og afdansningsballer. I 1956 blev det nedslidte hus aflastet, da det nye Folkets Hus (i dag spillestedet Vega) blev indviet p\xc3\xa5 Vesterbro.\n_START_SECTION_\nHuset stod tomt\n_START_PARAGRAPH_\nFra omkring 1960 stod Folkets Hus p\xc3\xa5 Jagtvej tomt. I 1968 k\xc3\xb8bte Brugsen bygningen med det form\xc3\xa5l at rive den ned og bygge et supermarked p\xc3\xa5 stedet (en Irma, if\xc3\xb8lge kilder). Dette blev forhindret p\xc3\xa5 baggrund af stedets historiske betydning, og i stedet nedrev man den ligeledes bevaringsv\xc3\xa6rdige nabobygning Colosseum, der i dag er erstattet af en Aldi, under protester fra bl.a. N\xc3\xb8rrebros Handelsforening. I 1978 blev ejendommen solgt videre til folkemusik-aftenskolen "Tingluti", som ejede huset fra 1978 til 31 oktober 1982. Foreningen havde godt 600 medlemmer og drev en aftenskole med folkedans-sang og musik, samt arrangerede forskellige kulturelle begivenheder, bl.a. koncerter med b\xc3\xa5de indenlandske og udenlandske grupper. Huset blev drevet udelukkende af frivillig arbejdskraft. Da Kommunen ikke \xc3\xb8nskede at st\xc3\xb8tte aktiviteterne ved f.eks. at neds\xc3\xa6tte ejendomsskatterne, blev det n\xc3\xb8dvendigt at udleje ogs\xc3\xa5 til anden side. I julen 1981 skete der en frostspr\xc3\xa6ngning i varmeanl\xc3\xa6gget p\xc3\xa5 tredje sal, med vandskade hele vejen ned gennem bygningen. Foreningen s\xc3\xb8gt igen kommunen om hj\xc3\xa6lp til reparation m.m., men fik igen afslag. Udgifterne til huset blev nu s\xc3\xa5 store at Tingluti ikke kunne klare det, og kommunen s\xc3\xb8gte et sted til BZ bev\xc3\xa6gelsen, s\xc3\xa5 en overdragelse blev aftalt mod at Tingluti fik brugsret til at leje nogle nyindrettede lokaler i den gamle Osram fabrik i Valhaldsgade.\n_START_SECTION_\nUngdomshus\n_START_PARAGRAPH_\nDen 29. oktober 1982 fik BZ-Brigaden af K\xc3\xb8benhavns Kommune mulighed for at benytte huset p\xc3\xa5 Jagtvej 69. BZ\xe2\x80\x99erne inviterede overborgmester Egon Weidekamp med til indvielsen af huset, men da han ankom, blev han m\xc3\xb8dt med en spand vand. Hermed signaleredes, at BZ\xe2\x80\x99erne \xe2\x80\x93 sk\xc3\xb8nt de havde f\xc3\xa5et et af deres v\xc3\xa6sentligste krav opfyldt \xe2\x80\x93 ikke havde til hensigt at respektere autoriteterne._NEWLINE_31. oktober 1982 besluttede K\xc3\xb8benhavns Kommune at k\xc3\xb8be bygningen af foreningen Tingluti og overdrage brugsretten til en ikke n\xc3\xa6rmere defineret gruppe ben\xc3\xa6vnt brugerne af Ungdomshuset. Det var meningen, at der skulle have v\xc3\xa6ret nedsat en forening til form\xc3\xa5let, men dette blev aldrig gjort. En af betingelserne var at en kontaktgruppe skulle st\xc3\xa5 for forbindelsen til kommunen, men denne gruppe forsvandt efter nogle \xc3\xa5r._NEWLINE_Huset udviklede sig med tiden til et meget aktivt samlingssted. Efter at BZ-bev\xc3\xa6gelsen ebbede ud, var huset mest rammen om mindre politiske aktiviteter som koncerter og lignende, og da Saltlageret blev revet ned i 1987 for at give plads til Planetariet, blev Ungdomshuset byens centrum for punkmusik og -kultur. I 1990\'erne begyndte den autonome bev\xc3\xa6gelse at vinde indflydelse._NEWLINE_Ungdomshusets indre raseredes af en brand i januar 1996, og nogenlunde samtidig blev der opdaget udbredt svamp og r\xc3\xa5d i tr\xc3\xa6konstruktionerne. K\xc3\xb8benhavns Kommune besluttede i l\xc3\xb8bet af november 1996 at lukke huset med den begrundelse, at det ville v\xc3\xa6re for bekosteligt at udbedre skaderne, installere centralvarme og f\xc3\xb8re sanitet og el frem til et nutidigt niveau. Brugerne af Ungdomshuset gik i juni 1996 selv i gang med reparationen af brandskaderne. Dette arbejde blev godkendt af brandmyndighederne omkring 1. marts \xc3\xa5ret efter, og Ungdomshuset indgik efterf\xc3\xb8lgende i 1997 i en aftale om drift med K\xc3\xb8benhavns Ungdomscentre (KUC), der p\xc3\xa5 det tidspunkt administrerede K\xc3\xb8benhavns beboerhuse.\n_START_SECTION_\nSalget af Ungdomshuset\n_START_PARAGRAPH_\nEfter udbedringen af skaderne p\xc3\xa5 huset skrev repr\xc3\xa6sentanter fra Ungdomshuset den 10. april 1997 under p\xc3\xa5 en aftale med K\xc3\xb8benhavns Kommune, hvor et vigtigt punkt var, at brugsretten til huset kunne opsiges med tre m\xc3\xa5neders varsel. _NEWLINE_Efter overfaldet p\xc3\xa5 Pia Kj\xc3\xa6rsgaard p\xc3\xa5 N\xc3\xb8rrebro, 24. marts 1998, forlangte S\xc3\xb8ren Pind at ungdomshuset skulle lukkes fordi det var arnested for en voldelig udvilking i det autonome milj\xc3\xb8 . Dette blev dog ikke realiseret. Bygningen blev sat til salg til h\xc3\xb8jestbydende i 1999, hvilket fik brugerne til at h\xc3\xa6nge et banner op p\xc3\xa5 facaden med teksten "Til salg sammen med 500 autonome, stenkastende voldspsykopater fra helvede", hvilket senere blev titlen p\xc3\xa5 en dokumentarfilm om Ungdomshuset._NEWLINE_Efter en rum tid, hvor ingen k\xc3\xb8bere meldte sig, kom der i 2000 et bud p\xc3\xa5 omkring 2 mio. kroner fra Fonden til Fremme af Blivende \xc3\x98kologisk Balance og kort tid efter et bud i samme st\xc3\xb8rrelsesorden fra den kristne frikirke Faderhuset. Disse bud tilfredsstiller dog ikke borgerrepr\xc3\xa6sentationen, der i maj 2000 beslutter, at Ungdomshuset kan forts\xc3\xa6tte i kommunalt regi, hvis ikke der inden for et halvt \xc3\xa5r melder sig "en seri\xc3\xb8s k\xc3\xb8ber" . Netop som det halve \xc3\xa5r er ved at ebbe ud, indl\xc3\xb8ber der imidlertid i oktober 2000 et bud fra det ellers ukendte aktieselskab "Human A/S under stiftelse", og den 16. november 2000 v\xc3\xa6lger K\xc3\xb8benhavns Kommune at acceptere buddet. Bag selskabet stod advokat Inger Loft, der kort indtil salget havde v\xc3\xa6ret besk\xc3\xa6ftiget p\xc3\xa5 kommunens faste advokatkontor._NEWLINE_En klausul i salgsaftalen bestemte, at huset ikke m\xc3\xa5tte s\xc3\xa6lges videre, uden at kommunen f\xc3\xb8rst fik ret til at k\xc3\xb8be det tilbage. Denne klausul forhindrede imidlertid ikke, at k\xc3\xb8beren, Human A/S, kunne skifte ejer, og dette var netop, hvad der skete, da alle aktier i selskabet pludselig blev solgt til Faderhuset i september 2001. Kommunen vurderede selv, at man ikke kunne h\xc3\xa5ndh\xc3\xa6ve sin fork\xc3\xb8bsret. Faderhuset meddelte straks derefter, at man ville indrette huset som et kristent ungdomshus og opsagde f\xc3\xb8lgelig aftalen om brugsret for husets beboere med tre m\xc3\xa5neders varsel. Advokat Inger Loft, der stod for Human A/S, og Faderhuset har efterf\xc3\xb8lgende begge erkl\xc3\xa6ret, at de ikke havde faste planer med k\xc3\xb8bet._NEWLINE_Da 50 af Faderhusets medlemmer den 31. december 2001 ved l\xc3\xa5sesmedes hj\xc3\xa6lp kom ind i bygningen, blev de fulgt af en st\xc3\xb8rre gruppe unge med tilknytning til Ungdomshuset, der med vold smed dem ud. Enkelte af Faderhusets medlemmer fik knubs, mens frikirkens leder Ruth Evensen fik en fl\xc3\xa6nge ved \xc3\xb8jet. Ingen aktivister kom til skade ved sammenst\xc3\xb8det._NEWLINE_I august 2003 blev Ungdomshuset st\xc3\xa6vnet af Faderhuset, som \xc3\xb8nskede at f\xc3\xa5 rettens ord for, at den havde ejendoms- og brugsret over bygningen. Sagen startede i november m\xc3\xa5ned ved K\xc3\xb8benhavns Byret._NEWLINE_Den 7. januar 2004 afsagde retten f\xc3\xb8lgende dom i sagen: "Sagen er ikke en sag under lejeloven. Ungdomshusets brugere tilpligtes at erkende, at deres brugsret er oph\xc3\xb8rt, og de skal yderligere anerkende, at alle aftaler vedr\xc3\xb8rende brug af Ungdomshuset er oph\xc3\xb8rt". Human A/S fik ikke tilkendt erstatning for de udgifter, selskabet havde afholdt i perioden. Ungdomshusets brugere valgte at anke dommen til \xc3\x98stre Landsret og n\xc3\xa6gtede at flytte fra huset._NEWLINE_Landsrettens dom, som faldt efter nogen uds\xc3\xa6ttelse den 28. august 2006, stadf\xc3\xa6stede byrettens dom fra 2004. Forud for dommen var det fra Ungdomshuset blevet meddelt, at "beslutninger om Jagtvej 69\'s sk\xc3\xa6bne bliver taget af mandagsm\xc3\xb8det, ikke af landsretten", og de unge n\xc3\xa6gtede da ogs\xc3\xa5 fortsat at forlade bygningen og foreslog i stedet en politisk l\xc3\xb8sning. Efter landsrettens stadf\xc3\xa6stelse af byretsdommen gennemf\xc3\xb8rte husets brugere i ugerne efter flere uanmeldte og spontane aktioner p\xc3\xa5 N\xc3\xb8rrebro. Under flere af disse aktioner blev der afbr\xc3\xa6ndt containere, kastet med sten og lavet blokader i kvarterets gader. Som f\xc3\xb8lge heraf opl\xc3\xb8ste politiet aktionerne under voldsomme omst\xc3\xa6ndigheder og anholdt over 200 demonstranter, hvoraf flere blev sigtet for vold mod tjenestemand i funktion._NEWLINE_I september 2006 fors\xc3\xb8gte Ungdomshuset at anke sagen videre til H\xc3\xb8jesteret, men dette blev afsl\xc3\xa5et af Procesbevillingsn\xc3\xa6vnet 30. oktober med henvisning til, at sagen ikke var af principiel betydning. I mellemtiden havde fogedretten 17. oktober afgjort, at Ungdomshusets nuv\xc3\xa6rende beboere skulle r\xc3\xb8mme bygningen senest 14. december 2006, samt at fogeden kunne foranledige dem fjernet ved politiets hj\xc3\xa6lp, hvis dette ikke skete.\n_START_SECTION_\nM\xc3\xa6glingsfors\xc3\xb8g\n_START_PARAGRAPH_\nI september opstod ligeledes Fonden Jagtvej 69, der under ledelse af advokat Knud Foldschack fors\xc3\xb8gte at k\xc3\xb8be ejendommen af Faderhuset for at overdrage den til de unge med henblik p\xc3\xa5 at sikre "et aktivt, dynamisk og sp\xc3\xa6ndende ungdomsmilj\xc3\xb8 i K\xc3\xb8benhavn". Fonden afgav et tilbud p\xc3\xa5 5 mio. kroner for ejendommen, men Faderhuset \xc3\xb8nskede ikke at s\xc3\xa6lge. I denne forbindelse udtalte politidirekt\xc3\xb8r Hanne Bech Hansen, at hun h\xc3\xa5bede, at Faderhuset ville s\xc3\xa6lge, fordi en konfrontation derved ville kunne undg\xc3\xa5s. Ogs\xc3\xa5 overborgmester Ritt Bjerregaard anbefalede Faderhuset at s\xc3\xa6lge huset, hvilket f\xc3\xb8rte til kritik fra borgerlige kommunalpolitikere, der mente, at hun gav efter for trusler om "b\xc3\xa5l og brand i K\xc3\xb8benhavns gader". En professor i offentlig forvaltning udtrykte, at et s\xc3\xa5dant pres er us\xc3\xa6dvanligt, men lovligt. Faderhuset pointerede, at sagen for dem var principiel, og at de ikke \xc3\xb8nskede at give efter for de angreb, de havde v\xc3\xa6ret udsat for.\n_START_SECTION_\nL\xc3\xb8sningsideer\n_START_PARAGRAPH_\nNogle kommunalpolitikere foreslog at udarbejde en lokalplan, som ville forhindre anden brug end den nuv\xc3\xa6rende. Planen havde i f\xc3\xb8rste omgang et flertal bag sig med Socialdemokraterne, SF, Enhedslisten og Det Radikale Venstre, men den blev m\xc3\xb8dt af kritik fra flere kanter, hvorefter Det Radikale Venstre og Socialdemokraterne ikke l\xc3\xa6ngere \xc3\xb8nskede at st\xc3\xb8tte forslaget. Da der herefter ikke l\xc3\xa6ngere kunne samles flertal for planen, blev den snart opgivet._NEWLINE_P\xc3\xa5 tilsvarende m\xc3\xa5de fremsatte Enhedslisten forslag om et landsplansdirektiv i Folketinget, hvilket alle andre partier afviste. Landsplaner omhandler normalt udl\xc3\xa6gning af arealer i national m\xc3\xa5lestok til sommerhusomr\xc3\xa5der, vindm\xc3\xb8lleparker, motorveje osv._NEWLINE_Overvejelserne har ogs\xc3\xa5 omfattet muligheden for, at K\xc3\xb8benhavns Kommune (evt. i samarbejde med Fonden Jagtvej 69) skulle finde et andet hus til Ungdomshusets brugere. Selv om disse tidligere skarpt havde afvist at opgive Jagtvej 69, kom man dog fra brugernes side \xe2\x80\x93 presset af situationens alvor \xe2\x80\x93 efter et stormfuldt m\xc3\xb8de, der varede adskillige dage i tr\xc3\xa6k, frem til en konsensus, der indebar, at man ikke ville afvise en s\xc3\xa5dan l\xc3\xb8sning, "hvis nu kommunen finder et tilsvarende hus [...] i bydelen, som vi selv kan r\xc3\xa5de over p\xc3\xa5 vores egne betingelser". Ungdomshusets brugere henholdt sig til et gammelt l\xc3\xb8fte om, at kommunen ved en eventuel opsigelse af brugsretten ville stille et andet hus til r\xc3\xa5dighed, og kr\xc3\xa6vede p\xc3\xa5 basis heraf, at en eventuel afl\xc3\xb8ser til huset p\xc3\xa5 Jagtvej 69 kun m\xc3\xa5tte koste 1 kr., s\xc3\xa5 husets eksistens ikke var afh\xc3\xa6ngig af, at privatpersoner skulle stille millioner til r\xc3\xa5dighed. De forhandlinger, der fandt sted mellem K\xc3\xb8benhavns Kommune og fonden Jagtvej 69, endte dog fastl\xc3\xa5st, da kommunen n\xc3\xa6gtede at im\xc3\xb8dekomme dette krav._NEWLINE_Den 30. november bestemte fogedretten, at rydningen af Ungdomshuset skulle udskydes indtil videre, da K\xc3\xb8benhavns Politi havde meddelt retten, at man ikke kunne garantere for sikkerheden under rydningen. Faderhuset tilkendegav enighed med afg\xc3\xb8relsen._NEWLINE_Den 12. december 2006 afslog Faderhuset et nyt k\xc3\xb8bstilbud fra Fonden Jagtvej 69 p\xc3\xa5 13 millioner kroner (+ to millioner til renovation) og slog ved samme lejlighed fast, at Ungdomshuset ikke var til salg._NEWLINE_I ugen op til den oprindelige rydningsdato blev der afholdt en r\xc3\xa6kke st\xc3\xb8ttekoncerter med bl.a. punkgruppen Guddommelig Galskab, skagruppen Skalar og en r\xc3\xa6kke guitarister s\xc3\xa5som Rasmus N\xc3\xb8hr, Niels Skousen og Lizette.\n_START_SECTION_\nDemonstrationer i december 2006\n_START_PARAGRAPH_\nP\xc3\xa5 den oprindeligt fastsatte rydningsdag, 14. december 2006, blev der afholdt en stor demonstration p\xc3\xa5 R\xc3\xa5dhuspladsen i K\xc3\xb8benhavn med samlingspunkter p\xc3\xa5 Enghave Plads, Skt. Hans Torv, N\xc3\xb8rrebro og Christiania. Demonstrationen forl\xc3\xb8b fredeligt og havde if\xc3\xb8lge K\xc3\xb8benhavns Politi over 5000 fremm\xc3\xb8dte \xe2\x80\x93 omend deltagertallet s\xc3\xa6ttes til blot 1.500 af kilder som Urban og metroXpress._NEWLINE_Der blev afholdt en uanmeldt demonstration den 16. december, der startede ud p\xc3\xa5 eftermiddagen med et optog p\xc3\xa5 Jagtvej i sydvestlig retning. Optoget blev bragt til standsning og opl\xc3\xb8st af politiet. Efterf\xc3\xb8lgende spredte demonstranterne sig rundt p\xc3\xa5 det indre N\xc3\xb8rrebro og i s\xc3\xa6rdeleshed omkring Ungdomshuset. Demonstranter ud\xc3\xb8vede h\xc3\xa6rv\xc3\xa6rk og satte ild til containere, malingsd\xc3\xa5ser og andet sm\xc3\xa5t br\xc3\xa6ndbart. S\xc3\xa5ledes blev der t\xc3\xa6ndt b\xc3\xa5l flere steder p\xc3\xa5 N\xc3\xb8rrebrogade og i sidegaderne, ligesom adskillige butiksruder blev knust. P\xc3\xa5 et tidspunkt opstod der endda ogs\xc3\xa5 sl\xc3\xa5skamp mellem nogle aktivister og nogle rockere ved Kronborggade/H\xc3\xb8rsholmsgade efter et fejlslagent fors\xc3\xb8g p\xc3\xa5 at t\xc3\xa6nde b\xc3\xa5l. I tiden umiddelbart derefter opstod der regul\xc3\xa6re gadekampe omkring Ungdomshuset og N\xc3\xb8rrebros Runddel mellem demonstranter og politibetjente. S\xc3\xa5ledes kunne der i l\xc3\xb8bet af aftenen meldes om over 300 anholdelser, men tilsyneladende kun f\xc3\xa5 kv\xc3\xa6stede. Politiet afviste at benytte lejligheden til at rydde selve Ungdomshuset._NEWLINE_I alt blev der anholdt 273, hvoraf 87 var udl\xc3\xa6ndinge. 220 personer blev fremstillet i grundlovsforh\xc3\xb8r, og af disse blev 130 l\xc3\xb8sladt p\xc3\xa5 baggrund af manglende beviser. To udl\xc3\xa6ndinge, en 27-\xc3\xa5rig italiensk mand og en 25-\xc3\xa5rig portugisisk kvinde, blev f\xc3\xa6ngslet i 25 dage, bl.a. for h\xc3\xa6rv\xc3\xa6rk._NEWLINE_Efter volden og \xc3\xb8del\xc3\xa6ggelserne udtalte mange borgere p\xc3\xa5 N\xc3\xb8rrebro, at de ikke havde sympati for Ungdomshuset. Visse st\xc3\xb8ttegrupper fastholdt, at urolighederne var politikernes skyld, mens andre grupper og kulturpersoner tog afstand fra volden, men fastholdt deres st\xc3\xb8tte til Ungdomshuset selv.\n_START_SECTION_\nRydning\n_START_PARAGRAPH_\nDen 1. marts 2007 kl. ca. 7.00 p\xc3\xa5begyndte K\xc3\xb8benhavns Politi en rydning af Ungdomshuset. Omr\xc3\xa5det omkring bygningen blev afsp\xc3\xa6rret i en radius p\xc3\xa5 omkring 50 meter, og naboer til Ungdomshuset blev varslet om situationen, s\xc3\xa5 de fik mulighed for at fjerne deres biler, inden omr\xc3\xa5det blev helt aflukket. Bygningen blev indtaget blandt andet fra luften af folk fra AKS dels ved hj\xc3\xa6lp af en helikopter fra forsvaret, dels via containere, der blev l\xc3\xb8ftet op af kraner, medens der blev spr\xc3\xb8jtet skum ind i huset og brugt t\xc3\xa5regas. Det er efterf\xc3\xb8lgende kommet frem, at ikke alene milit\xc3\xa6rt materiel, men ogs\xc3\xa5 milit\xc3\xa6rt personel blev brugt under aktionen. Justitsministeren har oplyst at der var milit\xc3\xa6rt personale i de milit\xc3\xa6re helikoptere og k\xc3\xb8ret\xc3\xb8jer samt personale fra ammunitionsberedskabet (der foretog gennemgang af Ungdomshuset for for v\xc3\xa5ben og bomber, med bistand fra Beredskabsstyrelsens kemiske beredskab med r\xc3\xa5dgivning og analyser)._NEWLINE_Brugerne af Ungdomshuset varslede i en pressemeddelelse, at de ikke ville opgive huset uden kamp: "Der er enten et ungdomshus eller en kamp for et ungdomshus \xe2\x80\x93 rydningen bliver aldrig tilgivet". S\xc3\xa5ledes udviklede der sig ogs\xc3\xa5, som ventet og varslet, aktioner i byen p\xc3\xa5 blandt andet N\xc3\xb8rrebrogade, F\xc3\xa6lledvej, Jagtvej og store dele af Christianshavn, hvor det kom til kampe mellem de aktionerende og politiet. De aktionerende byggede vejblokader, kastede med brosten og flasker mod politi og K\xc3\xb8benhavns Brandv\xc3\xa6sen, samt v\xc3\xa6ltede og afbr\xc3\xa6ndte parkerede biler. Politiet tog klokken ca. 21:30 t\xc3\xa5regas i brug. Kampene mellem demonstranter og politi tog langsomt af i l\xc3\xb8bet af natten, og om morgenen den 2. marts var alt fredeligt igen. _NEWLINE_Om formiddagen den 2. marts besatte en lille gruppe aktivister Socialdemokraternes partihovedkvarter, men de blev hurtigt fjernet._NEWLINE_Om eftermiddagen oplyste politiet til pressen, at de ville hente 20 letsikrede k\xc3\xb8ret\xc3\xb8jer hjem til Danmark fra deres svenske kollegaer for at opruste mod eventuelle nye uroligheder. Faderhuset sendte i l\xc3\xb8bet af eftermiddagen folk ind i Ungdomshuset for at rydde det for inventar, hvorefter det blev meddelt, at brugerne af huset skulle kontakte Faderhuset, hvis de var interesseret i at f\xc3\xa5 deres ting tilbage. I l\xc3\xb8bet af dagen var der fredelige demonstrationer rundt omkring i K\xc3\xb8benhavn. Sent om aftenen drog en gruppe fra indre by mod Sankt Hans Torv p\xc3\xa5 N\xc3\xb8rrebro, hvor flere demonstranter kastede brosten og flasker efter politiet. Politiet svarede tilbage med t\xc3\xa5regas, hvorefter gruppen gik i opl\xc3\xb8sning. Kort efter blev biler, containere og andet br\xc3\xa6ndbart materiale sat i brand i omr\xc3\xa5det omkring Sankt Hans Torv og ved Christiania. Desuden blev Christianshavns Gymnasium raseret. Urolighederne blev af politiet betegnet som organiserede. Adskillige demonstranter blev anholdt, og en enkelt demonstrant kom til skade, da han blev ramt i nakken af en brosten kastet fra en med-aktivist. Meldingen om den tilskadekomne demonstrant kom fra politiet. _NEWLINE_Under urolighederne blev potentielt livsfarlige t\xc3\xa5regasgranater benyttet, hvortil politiets informationschef udtalte, at de begik en fejl. Denne type t\xc3\xa5regasgranater er beregnet til at skyde igennem d\xc3\xb8re, vinduer eller v\xc3\xa6gge, men kan medf\xc3\xb8re alvorlige skader, hvis en person rammes direkte.\n_START_SECTION_\nNedrivning\n_START_PARAGRAPH_\nKlokken cirka 06.00, mandag 5. marts 2007, startede forberedelser til nedrivningen af Ungdomshuset p\xc3\xa5 Jagtvej 69 og klokken cirka 07.00 p\xc3\xa5begyndtes selve nedrivningen under anvendelse af to kraner, en mindre og en st\xc3\xb8rre. Nedrivningen gav anledning til t\xc3\xa5rer blandt s\xc3\xa5vel nuv\xc3\xa6rende som tidligere brugere, hvoraf en del samledes for at overv\xc3\xa6re nedrivningen p\xc3\xa5 f\xc3\xb8rste h\xc3\xa5nd. Senere lagde sympatis\xc3\xb8rer blomster og farvel-hilsner p\xc3\xa5 N\xc3\xb8rrebros Runddel, da fire gader var blevet afsp\xc3\xa6rret af K\xc3\xb8benhavns Politi for at undg\xc3\xa5 uroligheder. B\xc3\xa5de entrepren\xc3\xb8rmaskiner og bygningsarbejdere var maskerede og arbejdede under politiets beskyttelse, idet man frygtede, at Ungdomshusets st\xc3\xb8tter ville forf\xc3\xb8lge de virksomheder, der bistod i nedbrydningsarbejdet. Det lykkes dog st\xc3\xb8tter at identificere flere af virksomhederne, som efterf\xc3\xb8lgende blev udsat for h\xc3\xa6rv\xc3\xa6rk og telefontrusler.\n_START_SECTION_\nGround 69\n_START_PARAGRAPH_\nUdtrykket Ground 69 bruges om tomten, hvor Ungdomshuset stod f\xc3\xb8r nedrivningen. Navnet er dannet med inspiration fra Ground Zero \xe2\x80\x93 grunden, hvor World Trade Center stod f\xc3\xb8r Terrorangrebet den 11. september 2001._NEWLINE_Politiet ryddede Ungdomshuset 1. marts 2007, og den 5. marts startede nedrivningen af huset. Da politiet f\xc3\xa5 dage efter oph\xc3\xa6vede blokaden af Jagtvej blev det muligt for de tidligere brugere at bes\xc3\xb8ge grunden. Det medf\xc3\xb8rte, at der blev afholdt flere fester p\xc3\xa5 grunden, hvor de to af dem, den 9. og 10. marts, endte med anholdelser. Der opholder sig stadig folk p\xc3\xa5 grunden til tider, oftest turister eller forbipasserende som l\xc3\xa6gger blomster og afskedsgaver for Ungdomshuset. Grunden er s\xc3\xa5ledes blevet en slags mindestue p\xc3\xa5 N\xc3\xb8rrebro. Den 18. maj 2007 meddelte lederen af Faderhuset, Ruth Evensen, at de planl\xc3\xa6gger at p\xc3\xa5begynde bygningsarbejde p\xc3\xa5 grunden. Grunden fl\xc3\xb8d senere voldsomt med affald og blev s\xc3\xa5 ul\xc3\xa6kker , at K\xc3\xb8benhavns Kommune selv tog initiativ til at rydde op og sendte regningen videre til Faderhuset. _NEWLINE_19. september 2007 kom det frem at en anonym ejendomsinvestor havde f\xc3\xa5et tilbudt at k\xc3\xb8be byggetomten for 15 mio. kr. Den anonyme investor oplyste at han havde f\xc3\xa5et grunden tilbudt via en k\xc3\xb8benhavnsk ejendomsm\xc3\xa6gler. P\xc3\xa5 trods af utallige tilbud og fors\xc3\xb8g p\xc3\xa5 salg er grunden i dag endnu ikke afsat.\n_START_SECTION_\n\xc3\x98konomiske konsekvenser\n_START_PARAGRAPH_\nDe h\xc3\xa6ndelser, der resulterede af beslutningen om at s\xc3\xa6lge Ungdomshuset \xe2\x80\x93 de gadekampe, der fulgte i k\xc3\xb8lvandet p\xc3\xa5 rydningen af Ungdomshuset, den deraf afledte politiindsats, og genetablering af vejbel\xc3\xa6gning \xe2\x80\x93 blev omkostningsfuldt for samfundet. I alt blev ekstraomkostningerne inden for justitsministerens omr\xc3\xa5de p\xc3\xa5 omkring 72 millioner kroner. Den st\xc3\xb8rste del af ekstraudgifterne, ca. 40 millioner kroner, gik til overarbejdsbetaling til de udkommanderede politifolk i forbindelse med rydningen og urolighederne._NEWLINE_20 millioner kroner gik til at d\xc3\xa6kke politiets ekstraordin\xc3\xa6re driftsomkostninger, s\xc3\xa5som indkvartering og forplejning af ikke-k\xc3\xb8benhavnske politibetjente, der blev hentet ind som ekstra forst\xc3\xa6rkning. En post p\xc3\xa5 yderligere ca. 10 millioner gik til anskaffelse af ny udrustning, s\xc3\xa5som beskyttelsesudstyr til betjente._NEWLINE_Ligeledes resulterede de mere end 750 anholdelser og over 200 varet\xc3\xa6gtsf\xc3\xa6ngslinger i meromkostninger til kriminalforsorgen og domstolene. Det bel\xc3\xb8b sig til cirka to millioner kroner. _NEWLINE_Af andre kommunale udgifter kan bl.a. n\xc3\xa6vnes de 78.000 kroner, K\xc3\xb8benhavns Kommune brugte forud for rydningen, i forbindelse med Udarbejdning af evakueringsplaner for b\xc3\xb8rnehaver og vuggestuer, og p\xc3\xa5 at l\xc3\xa6gge planer for den sociale d\xc3\xb8gnvagt. _NEWLINE_Yderligere har kommunen m\xc3\xa5tte bruge mindst 2,6 millioner kroner p\xc3\xa5 at d\xc3\xa6kke udgifter relateret til urolighederne p\xc3\xa5 N\xc3\xb8rrebro. Det bel\xc3\xb8b d\xc3\xa6kker bl.a. brandslukning og reetablering af de veje og cykelstier, der blev \xc3\xb8delagt under urolighederne. Dertil skal l\xc3\xa6gges de tab, som privatpersoner har lidt i form af udbr\xc3\xa6ndte biler og \xc3\xb8delagte forretninger, lige som flere institutioner selv har m\xc3\xa5tte betale for de \xc3\xb8del\xc3\xa6ggelser, de blev p\xc3\xa5draget._NEWLINE_Politiets ressourcer er ogs\xc3\xa5 blevet dr\xc3\xa6net af de mange aktioner omkring ungdomshuset, s\xc3\xa5 meget, at man har m\xc3\xa5ttet sk\xc3\xa6re ned p\xc3\xa5 andre politiopgaver.\n_START_SECTION_\nRadikalisering\n_START_PARAGRAPH_\nGadekampene i K\xc3\xb8benhavn i forbindelse med rydningen af Ungdomshuset var nogle af de v\xc3\xa6rste, der er set i Danmark i nyere tid. Det har f\xc3\xa5et flere politikere og politifolk til at udtrykke deres bekymring for, at der tale om en egentlig radikalisering af de ekstremistiske milj\xc3\xb8er i Danmark. I den forbindelse udtalte chefen for PET, Jakob Scharf, f\xc3\xb8lgende:_NEWLINE_"Vi mener, at blandt andet rydningen af Ungdomshuset bliver brugt i ekstremistiske milj\xc3\xb8er, som p\xc3\xa5skud for en yderligere radikalisering (\xe2\x80\xa6)  Efter PET\xe2\x80\x99s opfattelse er ekstremistiske milj\xc3\xb8er b\xc3\xa5de p\xc3\xa5 h\xc3\xb8jre- og venstrefl\xc3\xb8jen blevet mere militante, og den udvikling kan f\xc3\xb8re til egentlig terrorisme."_NEWLINE_Ydermere kan Politiken berette om at nogle aktivister fra Ungdomshuset mener, at blandt andet brandattentater og kidnapninger kan v\xc3\xa6re muligheder for at f\xc3\xb8re deres kamp videre. Dette bliver dog afvist i en pressemeddelelse fra Ungdomshusets pressegruppe, der blandt andet siger: Politikens kioskbasker af en historie er alene baseret p\xc3\xa5 \xc3\xa9n persons udsagn og er p\xc3\xa5 ingen m\xc3\xa5de repr\xc3\xa6sentativ for vores bev\xc3\xa6gelse. (Se diskussionen p\xc3\xa5 ovenst\xc3\xa5ende ref.)\n_START_SECTION_\nG13 og nye forhandlinger\n_START_PARAGRAPH_\nI sensommeren 2007 annoncerede et initiativ, der kaldte sig selv Aktion G13, at man l\xc3\xb8rdag d. 6. oktober 2007 ville afholde en stor demonstration, der ville g\xc3\xa5 fra N\xc3\xb8rrebrohallen til Gr\xc3\xb8ndalsv\xc3\xa6nge Alle 13 og bes\xc3\xa6tte det gamle vandv\xc3\xa6rk d\xc3\xa9r med henblik p\xc3\xa5 at g\xc3\xb8re det til et nyt ungdomshus. Den us\xc3\xa6dvanlige taktik med l\xc3\xa6nge forinden at annoncere b\xc3\xa5de dato og sted for en bes\xc3\xa6ttelse havde bl.a. til form\xc3\xa5l at sikre en stor opbakning om aktionen, og projektet opn\xc3\xa5ede ogs\xc3\xa5 en del omtale i de f\xc3\xb8lgende m\xc3\xa5neder. Det var fra nogle annonceret, at bes\xc3\xa6ttelsen var en ikke-voldelig aktion, mens andre deltagere havde modsatte hensigt med aktionen. _NEWLINE_Da G13 endelig l\xc3\xb8b af stablen i oktober deltog adskillige tusinde i den ulovlige husbes\xc3\xa6ttelse, og selv om man holdt sig til det annoncerede ikke-voldelige kodeks blev demonstranterne m\xc3\xb8dt med massiv modstand af politiet, der smed store m\xc3\xa6ngder t\xc3\xa5regas ind blandt demonstranterne og anholdt 436 personer, hvilket p\xc3\xa5 tidspunktet var Danmarkshistoriens st\xc3\xb8rste masseanholdelse._NEWLINE_Forud for aktionen havde overborgmester i K\xc3\xb8benhavn Ritt Bjerregaard annonceret, at hun \xe2\x80\x93 s\xc3\xa5fremt aktionen l\xc3\xb8b fredeligt af stablen \xe2\x80\x93 ville indbyde repr\xc3\xa6sentanter for de unge til samtale. Denne udmelding fulgte hun op p\xc3\xa5, ved efter weekendens h\xc3\xa6ndelser at indbyde til samtale p\xc3\xa5 sit kontor d. 11. oktober 2007. I k\xc3\xb8lvandet herp\xc3\xa5 indledtes forhandlinger mellem overborgmesteren og Ungdomshusbev\xc3\xa6gelsen repr\xc3\xa6sentereret ved mandagsm\xc3\xb8det og dennes forhandlingsgruppe samt Fonden Jagtvej 69. Den 27. oktober kunne forhandlingsparterne meddele, at man var blevet enige om en rammeaftale for et nyt ungdomshus i K\xc3\xb8benhavn til vedtagelse p\xc3\xa5 borgerrepr\xc3\xa6sentationsm\xc3\xb8de d. 13. december._NEWLINE_Efter nogle m\xc3\xa5neders yderligere forhandlinger landede man p\xc3\xa5 at placere det nye Ungdomshus i en del af Kulturhuset Bispebjerg Nordvest, og d. 11. juni 2008 vedtog borgerrepr\xc3\xa6sentationen den endelige aftale med l\xc3\xb8fte om ibrugtagning af det nye Ungdomshus d. 1. juli 2008.\n_START_SECTION_\nBlokR\n_START_PARAGRAPH_\nBlokR skulle have v\xc3\xa6ret en aktion for et nyt ungdomshus i K\xc3\xb8benhavn i april 2008. Aktionen gik ud p\xc3\xa5 at belejre r\xc3\xa5dhuset. De unge selv kaldte det en form for G13 nummer to, hvor de unge besatte Gr\xc3\xb8ndalsv\xc3\xa6nge 13. Aktionen blev aflyst, p\xc3\xa5 grund af at politikerne lovede de unge et hus, i stedet blev BlokR til en gl\xc3\xa6desdemonstration, over at de unge havde f\xc3\xa5et et nyt Ungdomshus i K\xc3\xb8benhavn.\n_START_SECTION_\nDortheavej 63\n_START_PARAGRAPH_\nHuset p\xc3\xa5 Dortheavej, ogs\xc3\xa5 kaldet Ungdomshus nr. 2, var en tom erhvervsejendom, p\xc3\xa5 Dortheavej 63 i K\xc3\xb8benhavns Nordvestkvarter (umiddelbart ved siden af kulturhuset, der senerehen skulle blive til Ungdomshuset p\xc3\xa5 Dortheavej 61), der l\xc3\xb8rdag den 13. januar 2007 blev besat. Huset, som er bygget sammen med et kulturhus, blev af initiativtagerne, Initiativet for Flere Ungdomshuse, hurtigt d\xc3\xb8bt Villa Villekulla efter den autoritetstrodsende Pippi Langstr\xc3\xb8mpes hus. Initiativet er if\xc3\xb8lge dets talsmand Mads Clausen uden organisatorisk forbindelse til Ungdomshuset p\xc3\xa5 Jagtvej, men flere af deltagerne, ham selv inklusive, var ogs\xc3\xa5 brugere af Jagtvej 69. Gruppen opfordrede med bes\xc3\xa6ttelsen de k\xc3\xb8benhavnske politikere til at k\xc3\xb8be huset til dem af ejeren, De Forenede Ejendomsselskaber. Ejeren var imidlertid ikke interesseret i at s\xc3\xa6lge. Efter at have givet de unge frit lejde til at forlade huset uden at blive anholdt, valgte politiet at tr\xc3\xa6kke sig tilbage. Kulturborgmester Martin Geertsen (V) afviste i forbindelse med bes\xc3\xa6ttelsen al fremtidig dialog med henblik p\xc3\xa5 at etablere et nyt ungdomshus._NEWLINE_Om formiddagen d. 15. januar rykkede politiet ind for at rydde huset, og 94 unge blev i denne anledning anholdt. Alle bes\xc3\xa6tterne forholdt sig fredeligt imens de sang "Her kommer Pippi Langstr\xc3\xb8mpe" og smed balloner p\xc3\xa5 politiet, der var p\xc3\xa5 vej ind. Bes\xc3\xa6tterne fulgte frivilligt med politiet ud_NEWLINE_.\n_START_SECTION_\nPalazet p\xc3\xa5 R\xc3\xa5dhuspladsen\n_START_PARAGRAPH_\nEn h\xc3\xa5ndfuld unge brugere af Ungdomshuset, der efter rydningen d. 2. marts 2007 var blevet husvilde, opstillede tirsdag d. 6. marts et telt p\xc3\xa5 R\xc3\xa5dhuspladsen, der skulle tjene som midlertidigt ungdomshus, indtil der kom en l\xc3\xb8sning p\xc3\xa5 konflikten, og samtidig tjene til at g\xc3\xb8re politikerne p\xc3\xa5 R\xc3\xa5dhuset og forbipasserende i \xc3\xb8vrigt opm\xc3\xa6rksomme p\xc3\xa5 situationen. Opf\xc3\xb8relsen skete under parolen: "I smed os p\xc3\xa5 gaden \xe2\x80\x93 nu er vi her. Vi bli\'r, til vi f\xc3\xa5r et hus". Aktionen forl\xc3\xb8b fredeligt. Vej&Park fra K\xc3\xb8benhavns Kommune samt K\xc3\xb8benhavns Politi aflagde det \'nye\' ungdomshus et bes\xc3\xb8g og fandt ingen problemer, s\xc3\xa5 l\xc3\xa6nge de unge, blot ryddede op efter sig. Det nye \'hus\' blev d\xc3\xb8bt Palazet og nogle af Ungdomshusets s\xc3\xa6dvanlige aktiviteter \xe2\x80\x93 musik, kunst, g\xc3\xb8gl, vegansk folkek\xc3\xb8kken med mere \xe2\x80\x93 blev videref\xc3\xb8rt fra denne nye adresse. Nogle b\xc3\xb8d velkommen med blandt andet mad, t\xc3\xa6pper og adgang til str\xc3\xb8m. Andre var dog mindre positive, og den 1. april blev teltet fjernet af politiet. Den f\xc3\xb8lgende nat begik en mindre gruppe aktivister h\xc3\xa6rv\xc3\xa6rk mod bl.a. K\xc3\xb8benhavns Bymuseum.\n_START_SECTION_\n\xc3\x98vrigt\n_START_PARAGRAPH_\nI marts og april 2007 blev endvidere en r\xc3\xa6kke andre huse besat til st\xc3\xb8tte for Ungdomshuset \xe2\x80\x93 hovedsageligt i K\xc3\xb8benhavn. St\xc3\xb8rstedelen af disse blev hurtigt ryddet af politiet, i hvilken forbindelse f\xc3\xa5 bes\xc3\xa6ttere blev anholdt. Disse aktioner forl\xc3\xb8b generelt fredeligt, og en talskvinde for aktivistgruppen Palazet udtalte: "Vi er en ikke-voldelig gruppe. Sidst vi besatte et hus, kastede vi med fjer og vand. Vi elsker ikke vold fra nogen sider.". I flere tilf\xc3\xa6lde valgte aktivisterne ikke at offentligg\xc3\xb8re lokaliteterne for de nye bes\xc3\xa6ttelser.\n_START_SECTION_\nDokumentarfilm om Ungdomshuset\n_START_PARAGRAPH_\nI januar 2006 fik et filmhold adgang til Ungdomshuset, og dette resulterede i dokumentaren 500 Stenkastende Autonome Voldspsykopater fra Helvede, der fik premiere den 16. november 2006 p\xc3\xa5 dokumentarfilmfestivalen CPH:DOX. Den 11. november 2008 udkom der s\xc3\xa5 en ny dokumentar fra Bastard Film (der blandt andet ogs\xc3\xa5 har st\xc3\xa5et bag filmen BZ) under titlen 69 \xe2\x80\x93 Ungeren Indefra, som f\xc3\xb8lger Mads, en af de faste aktivister, i de sidste seks m\xc3\xa5neder af husets levetid op til rydningen med bl.a. optagelser indefra huset under 1. marts. Inden den udkom ville politiet have ransaget journalist Ditte Marie Nielsens lejlighed for at f\xc3\xa5 fat i r\xc3\xa5b\xc3\xa5ndene til filmen \xe2\x80\x93 i h\xc3\xa5b om at de kunne bruges som beviser mod nogle af aktivisterne i de verserende sager omkring rydningsdagen \xe2\x80\x93 men blev n\xc3\xa6gtet det af dommerne.'